BBC Hausa - News - An baiwa Aung San Suu Kyi lambar yabo a Amurka
An baiwa Aung San Suu Kyi lambar yabo a Amurka
An sabunta: 20 ga Satumba, 2012 - An wallafa a 08:31 GMT
Jagorar yan adawar kasar Aung San Suu Kyi
Jagorar adawa a kasar Burma Aung San Suu Kyi, ta karbi lambar yabo ta zinari mafi girma a kasar Amurka, lambar da aka riga aka bata tun tana daurin talala a shekara ta 2008.
Jim kadan bayan karrama Miss Suu Kyi din ne kuma, shugaban Amurka Barack Obama ya sanar da dage takunkumin da aka kakaba wa shugaban kasar Burma, Thein Sein.
Inda Obama ya tabbatar wa da Aung San Suu Kyi cewa Amurka za ta cigaba da taimakawa kasar Burma wajen kawo sauye-sauye.
Lokacin da ake gudanar da bikin bayar da lambar yabon, sakatariyar harkokin wajen Amurka, Hillary Clinton ta yabawa Aung San Suu Kyi cewa mace ce mai kwazo wajen rajin kare hakkin bil'adama da dimokaradiyya.
Miss Suu Kyi ta bayyana matukar godiyarta, inda ta ce wannan wata rana ce da ba za ta taba mantawa da ita a rayuwarta ba.
Bayan dage takunkumi dai, ana sa ran zuwan shugaba Thein Sein na Burmar zuwa Amurka a mako mai zuwa domin halartar babban taron Majalisar Dinkin Duniya.